Politica Uniunii Europene în domeniul cercetării şi dezvoltării tehnologice.

Aspecte ale preocupărilor României pentru integrarea în spaţiul de cercetare european

 

1. Introducere

 

Cercetarea ştiinţifică, dezvoltarea tehnologică şi aplicarea rapidă şi eficientă a rezultatelor şi inovaţiilor constituie elemente cheie ale progresului economic şi social şi susţin practic competitivitatea industrială la nivel mondial. Mai mult decât în orice alt domeniu, priorităţile cercetării se modifică foarte rapid în zilele noastre, în funcţie de evoluţia societăţii şi apariţia de noi provocări ştiinţifice, iar abordarea lor necesită concertarea unor eforturi materiale şi umane considerabile.

Pentru a face faţă competiţiei pe piaţa mondială şi, în special, pentru reducerea “decalajului tehnologic” faţă de S.U.A. şi Japonia, Uniunea Europeană a acordat şi acordă o atenţie specială acţiunilor sale consacrate cercetării ştiinţifice şi dezvoltării tehnologiilor industriale. Ţinând cont de costurile ridicate ale acestor acţiuni, pe care nici o ţară europeană nu le poate susţine de una singură, s-a considerat ca fiind absolut necesară o politică comunitară, care să coordoneze politicile naţionale de cercetare şi dezvoltare, să definească obiectivele şi priorităţile şi să gestioneze resursele disponibile – fonduri, laboratoare, personal specializat.

Politica de cercetare este legată îndeaproape de celelalte politici comunitare, cele mai importante dintre acestea fiind politica industrială şi cea energetică. Cercetarea este esenţială, pe de o parte, pentru definirea strategiei industriale, în special în sectoarele tehnologice de vârf, iar pe de altă parte, pentru dezvoltarea unor surse energetice sigure care să reducă dependenţa Europei de petrolul importat. Aplicarea rezultatelor obţinute în cercetare şi a noilor tehnologii asigură creşterea competitivităţii industriale, dezvoltarea de noi intreprinderi mici şi mijlocii (care pun în valoare idei noi de afaceri) şi, implicit, crearea de noi locuri de muncă şi este deosebit de importantă pentru protecţia mediului sau/şi protecţia consumatorilor. În esenţă, se poate spune că bunăstarea individuală şi colectivă depinde de calitatea şi relevanţa cercetării şi dezvoltării tehnologice.

Prin Tratatul de la Amsterdam (1999), politica de cercetare şi dezvoltare tehnologică a Uniunii Europene devine un domeniu reglementat în mod explicit, în cadrul unui capitol distinct. Tratatul menţionează necesitatea orientării acestei politici către creşterea competitivităţii industriei europene, îmbunătăţirea coordonării eforturilor de cercetare şi sprijinirea implementării politicilor comunitare. Instrumentul prin care se transpune în practică această politică este programul-cadru, care planifică ansamblul acţiunilor comunitare de cercetare, dezvoltare tehnologică, inovaţie şi demonstrare, rolul de “manager” revenindu-i Comisiei Europene.

Politica comunitară de cercetare şi dezvoltare tehnologică are ca scop maximizarea performanţelor şi potenţialului statelor membre prin intermediul colaborării interstatale şi concertării eforturilor naţionale. Astfel, prin coordonarea la nivel comunitar a acţiunilor în domeniu, nici un sector industrial considerat ca fiind de interes european nu este neglijat, se previne dublarea cercetărilor pe anumite teme, iar resursele materiale, financiare şi umane sunt cel mai bine puse în valoare. De asemenea, coordonarea comunitară asigură şi măsurile comune referitoare la răspândirea cunoştinţelor acumulate, adevăratul motor al dezvoltării industriale şi al creşterii competitiviţăţii fiind, de fapt, transferul de tehnologie.

Conform principiilor de acţiune ale Uniunii Europene, nici o ţară europeană nu poate să rămână izolată în confruntarea cu noile provocări ale cercetării ştiinţifice. Comisia Europeană promovează şi susţine numeroase iniţiative de cooperare în domeniu, care depăşesc graniţele geografice ale Uniunii. Pe lângă statele membre, sunt angrenate în proiecte de cercetare de anvergură: ţările din Europa Centrală şi de Est candidate la aderare, alte ţări europene care îşi manifestă interesul pentru cooperare, dar şi instituţii ştiinţifice sau cercetători de pe alte continente. Scopul este reunirea eforturilor pentru rezolvarea unor probleme sectoriale de care depinde dezvoltarea viitoare, cum sunt: fuziunea termonucleară, descoperirea unor noi resurse energetice regenerabile, biotehnologiile şi exploatarea resurselor oceanice (care ar putea asigura hrana pentru omenire), tehnologia informaţiei – considerată ca fiind forţa motrice pentru creşterea economică şi care va transforma stilul de viaţă şi de muncă.

Organizarea cooperării la diferite nivele (naţional, european şi internaţional), conectarea echipelor de cercetare şi susţinerea creşterii mobilităţii oamenilor de ştiinţă şi a ideilor, reprezintă pentru instituţiile comunitare, prin urmare, o cerinţă imperioasă şi un obiectiv complex de îndeplinit, rezultat din dezvoltarea cercetării moderne într-un mediu global.

 

2. Principii generale ale politicii comunitare în domeniul cercetării şi dezvoltării tehnologice

2.1. Baza legală

Politica Uniunii Europene în domeniul cercetării şi dezvoltării tehnologice se bazează pe: 

- articolul 55 al Tratatului de instituire a Comunităţii Europene a Cărbunelui şi Oţelului (CECA), referitor la cercetarea în domeniul cărbunelui şi oţelului;

- articolele 4-11 din Tratatul de instituire a Comunităţii Europene a Energiei Atomice (EURATOM), referitoare la cercetarea nucleară; 

- Rezoluţia Consiliului European din 14 ianuarie 1974, privind coordonarea politicilor naţionale şi definirea acţiunilor de interes comunitar în domeniul ştiinţei şi tehnologiei.

- articolul 35 (privind agricultura), articolul 308 (referitor la alte domenii, cum sunt energia nenucleară şi politica generală de cercetare;

- şi articolele 163-167 ale capitolului XVIII, intitulat “Cercetare şi dezvoltare tehnologică” din Tratatul de la Amsterdam. Prevederile din acest capitol au fost preluate din Actul Unic European, document care a reglementat pentru prima dată, la nivel comunitar, politica de cercetare şi dezvoltare tehnologică în ansamblul ei. 

Conform articolului 166 din Tratatul de la Amsterdam, Comunitatea instituie un program-cadru multianual, care reuneşte toate activităţile din domeniul cercetării şi dezvoltării tehnologice. Acest program-cadru trebuie: 

▪ să stabilească obiectivele ştiinţifice şi tehnologice care sunt de îndeplinit prin acţiunile comunitare şi să fixeze priorităţile în domeniul respectiv;

▪ să indice liniile directoare pentru asfel de activităţi;

▪ să fixeze valoarea maximă a cheltuielilor şi regulile detaliate ale participării financiare ale Comunităţii la programul-cadru şi repartizarea costurilor pentru fiecare activitate în parte.

Implementarea programului-cadru se realizează prin dezvoltarea unor programe specifice pentru diferite activităţi, care, la rândul lor, trebuie să stabilească reguli detaliate privind desfăşurarea în timp şi mijloacele necesare (tehnice, financiare). 

Tratatul de la Amsterdam stipulează că programul-cadru şi programele specifice pe activităţi trebuie să fie adoptate de către Consiliul Uniunii Europene, cu majoritate calificată, la propunerea Comisiei, după consultarea Parlamentului European şi a Comitetului Economic şi Social. Pentru programele de cercetare EURATOM (programe specifice domeniului nuclear, cuprinse în programul-cadru) se aplică, însă, regula adoptării cu unanimitate de voturi.

2.2. Obiectivele politicii în domeniul cercetării şi dezvoltării tehnologice

Politica de cercetare şi dezvoltare tehnologică are ca obiectiv principal promovarea şi coordonarea preocupărilor comunitare pentru cercetare şi inovare în domenii de importanţă deosebită, care să asigure competitivitatea industriilor şi produselor europene pe piaţa mondială şi să ofere răspunsuri şi soluţii pentru problemele actuale legate de sănătate, alimentaţie, mediu, etc. 

Coordonarea politicilor naţionale ale statelor membre ale Uniunii Europene şi a activităţilor de cercetare la nivel comunitar urmăreşte:

- eliminarea paralelismului nejustificat sau a muncii duble în programele naţionale, aceasta presupunând o îmbunătăţire a difuzării rezultatelor către întreprinderi (în particular, întreprinderi mici şi mijlocii), un raport costuri-eficienţă adecvat şi o coordonare între acţiunile naţionale (Conform Hotărârii Consiliului European de la Edinburgh, din 11-12 decembrie 1992);

- creşterea eficienţei şi/sau reducerea costurilor, fie prin concertarea resurselor la nivel comunitar, fie prin împărţirea sarcinilor între “participanţii” naţionali la proiectele de cercetare;

- armonizarea treptată a procedurilor de elaborare şi aplicare a politicii de cercetare în Comunitate;

- încurajarea creării unei pieţe interne comune a cercetării (prin elaborarea de norme şi standarde unice) şi contribuirea la eliminarea frontierelor ştiinţifice şi tehnice în Europa;

- promovarea proiectelor de cercetare specifice sectoarelor unde există probleme transfrontaliere (de exemplu, protecţia mediului şi protecţia sanitară);

- îmbunătăţirea raportului dintre potenţialul de cercetare al ţărilor membre, pe de o parte, şi inovaţiile realizate, pe de altă parte, pentru păstrarea competitivităţii Europei pe plan internaţional, în special în raport cu S.U.A. şi Japonia, graţie unei strategii comune de cercetare (beneficiind de mijloace financiare crescute);

- reducerea şomajului şi crearea de noi locuri de muncă, prin introducerea inovaţiilor şi a noilor tehnologii.

Tratatul de la Amsterdam subliniază în mod expres importanţa unei politici autonome în domeniul cercetării şi dezvoltării tehnologice, coordonată la nivel comunitar: “Comunitatea are ca obiectiv întărirea bazelor ştiinţifice şi tehnologice ale industriei Comunităţii şi favorizarea dezvoltării competitivităţii sale internaţionale, precum şi promovarea acţiunilor de cercetare considerate necesare conform prevederilor din alte capitole ale prezentului tratat” (art. 163). “Comunitatea şi statele membre coordonează acţiunea lor (...) pentru asigurarea coerenţei reciproce a politicilor naţionale şi a politicii comunitare” (art. 165). 

Articolul 164 din Tratatul de la Amsterdam stabileşte care sunt acţiunile comunitare, complementare cu cele ale statelor membre, care trebuie avute în vedere pentru realizarea obiectivelor politicii de cercetare şi dezvoltare tehnologică:

a. implementarea programelor de cercetare, dezvoltare tehnologică şi demonstrare prin promovarea cooperării cu şi între întreprinderi, centre de cercetare şi universităţi;

b. promovarea cooperării Comunităţii cu ţări terţe şi organizaţii internaţionale în domeniul cercetării, dezvoltării tehnologice şi demonstrare;

c. răspândirea şi optimizarea rezultatelor activităţilor de cercetare, dezvoltare tehnologică şi demonstrare ale Comunităţii;

d. stimularea pregătirii profesionale şi a mobilităţii cercetătorilor în Comunitate.

Toate programele adoptate respectă principiul subsidiarităţii: sectorul public nu trebuie să întreprindă ceea ce poate fi făcut în domeniul cercetării şi dezvoltării tehnologice în sectorul particular, iar activităţile realizabile pe plan naţional nu trebuie transferate la nivel comunitar.

 

 

3. Implementarea politicii de cercetare şi dezvoltare tehnologică

3.1. Programul-cadru comunitar

Politica Uniunii Europene în domeniul cercetării şi dezvoltării tehnologice se realizează prin intermediul unui instrument specific, “programul- cadru comunitar de cercetare şi dezvoltare tehnologică”. Programul-cadru se constituie ca o structură multitematică coerentă şi stabileşte obiectivele, priorităţile şi suportul financiar acordat cercetării pe o perioadă plurianuală (în general, de cinci ani). Odată adoptat, acesta reprezintă un “ghid” pentru luarea deciziilor în cazul programelor specifice pentru diverse acţiuni sau proiecte, pe perioada celor cinci ani la care se referă. Asigurând indicaţii clare asupra măsurilor specifice pe care Comunitatea intenţionează să le ia, oferă cadrul în care diverşii operatori în domeniu pot să-şi programeze mai bine eforturile şi permite cercetării comunitare să-şi ocupe locul corespunzător în ansamblul acţiunilor europene de cooperare.

Astfel, politica de cercetare şi dezvoltare tehnologică a beneficiat şi beneficiază, încă de la lansarea primului program-cadru, în anul 1984, de o planificare strategică continuă, care i-a permis să se acordeze în permanenţă cu dinamica progreselor în ştiinţă şi tehnică. Până în prezent, s-au derulat cinci programe-cadru comunitare. Primul program, desfăşurat în perioada 1984-1987, a fost urmat de cel de-al doilea, în perioada 1987-1991; cel de-al treilea a debutat în aprilie 1990, iar în aprilie 1994 a fost adoptat cel de-al patrulea program-cadru, pentru care a fost alocat un buget considerabil, de 13,1 miliarde ECU. Simultan cu cel de-al patrulea program, intitulat “Programul-cadru al Comunităţii Economice Europene pentru acţiuni comunitare de cercetare, dezvoltare tehnologică şi demonstrare” a fost adoptat şi s-a derulat un “Program-cadru pentru acţiunile comunitare de cercetare şi învăţământ pentru Comunitatea Europeană a Energiei Atomice (1994-1998), finanţat cu 1,254 miliarde ECU (din bugetul de 13,1 miliarde ECU).

Cel de-al cincilea program-cadru comunitar de cercetare a fost lansat la începutul anului 1999 şi urmează să se aplice până în anul 2002, fiindu-i alocate 14,96 miliarde EURO.

Preocupările actuale ale organismelor europene se concentrează asupra pregătirii cadrului de reglementare pentru adoptarea celui de-al şaselea program-cadru, care va asigura continuitatea politicii comunitare de cercetare şi dezvoltare tehnologică în perioada 2002-2006. Propunerea pentru cel de-al şaselea program-cadru a fost deja prezentată de către Comisia Europeană, în februarie 2001.

3.2. Al cincilea program-cadru pentru acţiuni comunitare de cercetare, dezvoltare tehnologică şi demonstrare (FP5 )

Cel de-al cincilea program-cadru defineşte priorităţile Uniunii Europene în domeniul cercetării, dezvoltării tehnologice şi demonstrare (RTD – Research, Tehnological Development and Demonstration) pentru perioada 1998-2002. Aceste priorităţi au fost identificate pe baza unor criterii care reflectă preocupările majore ale Uniunii pentru creşterea competitivităţii întreprinderilor şi a calităţii vieţii cetăţenilor. Toate acţiunile şi demersurile pun accentul pe orientarea cercetărilor pe procesul general de înnoire, în scopul obţinerii unor beneficii la îndemîna tuturor.

Programul diferă considerabil de cele derulate anterior, fiind conceput pentru a ajuta la rezolvarea unor probleme importante şi pentru a răspunde provocărilor socio-economice cu care Uniunea Europeană se confruntă. Pentru obţinerea unui impact maxim, FP5 se concentrează asupra unui număr limitat de domenii de cercetare, combinând aspecte tehnologice, industriale, economice, sociale şi culturale. Cercetările sunt orientate mai ales către problematica de mediu, biotehnologii, tehnologia informaţională, comunicaţii, materiale şi tehnologii noi şi presupun o mobilitate crescută a cercetătorilor şi a rezultatelor activităţii lor.

Modalităţile de gestionare a programului au fost foarte clar definite: s-a optat pentru simplificarea procedurilor de punere în practică şi pentru o mai mare implicare în proiectele de cercetare a “actorilor” principali (organisme comunitare şi naţionale, operatori industriali şi IMM-uri, cercetători, laboratoare, universităţi, etc.). Conform FP5, instanţele consultative în materie de RTD sunt constituite, pentru prima dată, din cercetători, reprezentanţi din industrie şi utilizatori.

Cel de-al cincilea program-cadru este compus din două părţi distincte: 

- Programul Uniunii Europene - care acoperă acţiunile comunitare de cercetare, dezvoltare tehnologică şi demonstraţie, cu un buget de 13,7 miliarde EURO;

- Programul EURATOM - care vizează acţiunile de cercetare şi pregătire profesională în sectorul nuclear, cu un buget de 1,26 miliarde EURO.

Principalul element de noutate introdus de FP5 este conceptul de “acţiune-cheie”. Puse în aplicare în contextul a patru programe tematice şi trei programe orizontale, acţiunile-cheie sunt menite să acopere un număr important de discipline ştiinţifice şi tehnologice – din domeniul cercetărilor fundamentale şi aplicate – şi să rezolve problema barierelor care ar putea exista, atât între disciplinele implicate, cât şi între programele specifice sau operatorii participanţi la derularea lor. Au fost identificate 23 de acţiuni-cheie, pentru care au fost alocate aproximativ 70% din fondurile FP5, în scopul concentrării resurselor şi competenţelor europene. 

Demersul introducerii acţiunilor-cheie determină reorganizarea cercetării clasice (împărţită în discipline relativ separate) într-o structură comunitară nouă, care vizează:

▪ abordarea pluridisciplinară, cooperarea specialiştilor din domenii ştiinţifice diferite şi implicarea în aceleaşi proiecte a cercetătorilor, industriaşilor şi utilizatorilor;

▪ stabilirea şi orientarea obiectivelor pentru rezolvarea unor probleme socio-economice prioritare;

▪ integrarea activităţilor de cercetare, demonstraţie şi de formare profesională;

▪ o mai bună coordonare a cercetărilor între statele membre, între Comunitate şi alte ţări (care nu sunt membre ale U.E.) sau organisme internaţionale. 

Pe lângă acţiunile-cheie, FP5 consacră aproximativ 30% din fondurile sale pentru: activităţi de cercetare generică (pentru susţinerea cercetărilor teoretice de bază în sectoare de importanţă deosebită şi/sau de viitor) şi pentru sprijinirea infrastructurii de cercetare (pentru utilizarea optimă a aparaturii ştiinţifice şi tehnice sau pentru dezvoltarea unor noi infrastructuri - laboratoare, centre de cercetare -, necesare cooperării transnaţionale în domeniu).

Toate aceste activităţi (de cercetare generică şi de susţinere a infrastructurii) sunt complementare acţiunilor-cheie şi nu fac decât să pregătească şi să faciliteze punerea în aplicare a iniţiativelor de cercetare din cadrul FP5.

În funcţie de domeniile prioritare de acţiune, FP5 se desfăşoară prin intermediul a patru programe tematice, fiecare dintre ele abordând un ansamblu de teme ştiinţifice, tehnologice şi sociale:

1) Calitatea vieţii şi gestionarea resurselor de viaţă (QoL ). Programul îşi propune ca obiectiv corelarea abilităţii de a descoperi cu cea de a produce, pentru a se adresa unor probleme concrete ale societăţii şi a rezolva cerinţele consumatorilor. Scopul este prosperitatea generală, crearea de noi locuri de muncă şi protejarea mediului înconjurător. Acţiunile din cadrul acestui program se concentrează pe domenii specifice, care, prin potenţialul de cunoaştere, pot oferi răspunsuri tehnice la unele din cele mai presante probleme ale cetăţenilor europeni, legate de: sănătate, nutriţie, biotehnologii, organisme modificate genetic, agricultură durabilă, pescuit, etc.

2) Crearea unei Societăţi a informaţiei uşor accesibile tuturor (IST ). Promovarea unei Societăţi a informaţiei uşor accesibile este tema care reuneşte o serie de proiecte aplicative într-un program unic integrat tuturor politicilor Uniunii Europene, inclusiv domeniului cercetării şi dezvoltării tehnologice, care să reflecte convergenţa procesării informaţiei, comunicaţiilor şi media.

3) Promovarea unei dezvoltări competitive şi durabile (GROWT). Programul sprijină acţiunile de cercetare care, prin rezultatele lor, contribuie la creşterea competitivităţii şi la dezvoltarea durabilă, în special cele care implică colaborarea operatorilor industriali şi derularea unor proiecte multisectoriale (materiale şi tehnologii noi, inovaţii, transporturi, tehnologii marine, aeronautică. etc).

4) - Energie, mediu şi dezvoltare durabilă (EESD). Programul are ca obiectiv să contribuie la dezvoltarea durabilă prin concentrarea asupra unor activităţi de importanţă deosebită pentru bunăstarea socială şi competitivitatea economică a Europei (calitatea şi gestionarea resurselor de apă, schimbările globale de mediu, climat, biodiversitate, ecosisteme marine, riscuri naturale, oraşele viitorului, instalaţii energetice nepoluante, surse de energie economice şi eficiente pentru o Europă competitivă, etc.)

- Energie nucleară (EESD/EURATOM). Programul reprezintă ansamblul cercetărilor EURATOM din domeniul energiei nucleare.

Pe lângă programele tematice, pentru care sunt stabilite acţiuni-cheie, de cercetare generică şi de susţinere a infrastructurii specifice, FP5 cuprinde şi trei programe orizontale:

1) Afirmarea rolului internaţional al cercetării comunitare (INCO). Acest program urmăreşte sprijinirea integrării activităţilor europene de RTD în transformările ştiinţifice şi tehnologice mondiale şi întărirea cooperării U.E. cu anumiţi parteneri externi. 

2) Promovarea inovaţiei şi încurajarea participării IMM-urilor (INNOVATION & PME). Programul este special conceput pentru sprijinirea specifică a întreprinderilor mici şi mijlocii în implicarea lor în toate activităţile de cercetare, urmărind crearea unui mediu propice dezvoltării transferurilor de tehnologie şi asigurarea disponibilităţilor financiare (capital de risc şi de ajutorare) în vederea protejării drepturilor de autor şi proprietăţii intelectuale.

3) Îmbunătăţirea potenţialului uman din domeniul cercetării (IMPROVING). Cel mai mare atu al Europei este potenţialul său uman: calitatea cercetătorilor săi, a inginerilor, tehnicienilor – pregătiţi în sistemele educative şi de cercetare naţionale şi care trebuie să coopereze strâns în cadrul comunitar. Programul vizează susţinerea formării profesionale şi a mobilităţii cercetătorilor (posibilitatea de a participa la proiecte de cercetare diferite, în laboratoare sau centre de cercetare din alte state sau de interes comunitar) – graţie unui sistem de burse europene Marie Curie –, introducerea de laboratoare noi în reţeaua de cercetare europeană, promovarea schimburilor ştiinţifice, îmbogăţirea cunoştinţelor în domenii de interes şi facilitarea accesului la marile instalaţii europene de cercetare.

Programele orizontale pun în aplicare un evantai de măsuri de susţinere orientate şi accesibile participanţilor la fiecare program tematic: burse pentru cercetătorii din statele membre sau din ţările în curs de dezvoltare, suport specific pentru IMM-uri (prime exploratorii pentru sprijinirea fazelor de pregătire a cercetărilor, ajutoare pentru cooperarea la anumite iniţiative), finanţarea reţelelor de formare profesională, a acţiunilor vizând schimburi de experienţă între cercetători şi proiecte, măsuri complementare diverse, etc. În scopul obţinerii unei eficienţe maxime, programele tematice şi cele orizontale sunt complementare, acţiunile desfăşurate în cadrul lor sunt interdependente, scopul final fiind atingerea obiectivelor stabilite şi difuzarea şi utilizarea în practică a rezultatelor obţinute.

Participarea la al cincilea program-cadru comunitar

Cel de-al cincilea program-cadru comunitar, reprezentând ansamblul de programe specifice de cercetare, dezvoltare, inovare şi demonstrare, cu bugete, obiective şi reguli de participare bine definite, se adresează: universităţilor, organizaţiilor de cercetare, companiilor, întreprinderilor şi persoanelor fizice care desfăşoară activităţi în domeniu, desemnate în cadrul programului-cadru prin termenul “entităţi”. 

În funcţie de acordurile existente între ţările membre sau între Uniunea Europeană şi alte state, ale căror entităţi doresc să se asocieze la anumite acţiuni de cercetare, participarea la program se poate face cu sau fără finanţare de la bugetul comunitar (situaţia este prezentată în tabelul de la pag.12).

Participarea la programele de cercetare ale FP5 se face în cadrul unor consorţii de proiect formate astfel:

● minim două entităţi legale din două state membre diferite

● minim o entitate din Uniunea Europeană şi o entitate dintr-o ţară asociată.

Entităţile din celelalte tipuri de ţări pot participa în consorţii care îndeplinesc condiţiile de finanţare menţionate deja.

Acţiuni specifice 

Programul-cadru comunitar de cercetare şi dezvoltare tehnologică se aplică prin intermediul unor programe specifice dezvoltate pentru fiecare dintre acţiuni (proiecte). În funcţie de executanţi şi de sursele de finanţare, se disting următoarele acţiuni în domeniul cercetării şi dezvoltării tehnologice:

▪ acţiuni directe, conduse prin Centrul Comun de Cercetare al Uniunii Europene - cu sedii la: Ispra (Italia), Geel (Belgia), Petten (Olanda), Karlsruhe (Germania) şi Sevilla (Spania) - şi finanţate integral de către Comunitate;

▪ acţiuni indirecte, executate de grupuri de cercetători, de laboratoare şi de universităţi din statele membre şi finanţate parţial de Comunitate;

▪ acţiuni concertate, executate de grupuri de cercetători, de laboratoare şi de universităţi din statele membre, coordonate de către Comunitate şi pentru care, eventual, se asigură numai finanţarea coordonării.

3.3. Centrul Comun de Cercetare al Uniunii Europene

Acţiunile directe RTD ale Uniunii Europene sunt implementate prin intermediul unui centru comunitar de cercetare tehnico-ştiinţifică, organizat ca Direcţie Generală în structura Comisiei Europene, denumit Centrul Comun de Cercetare (Joint Research Centre – JRC). 

Centrul Comun de Cercetare al Uniunii Europene funcţionează ca un organism de referinţă pentru ştiinţa şi tehnologia comunitară şi are misiunea de a acorda consultanţă, informaţii ştiinţifice şi tehnice şi de a coordona acţiuni de cercetare specifice pentru dezvoltarea, implementarea şi monitorizarea politicilor Uniunii Europene. 

	 Modul de participare la FP5
	Ţările de origine ale entităţilor care pot participa la programe

	Cu finanţare

de la bugetul programelor
	Ţările membre UE: Austria, Belgia, Danemarca, Finlanda, Franţa, Germania, Grecia, Irlanda, Italia, Luxemburg, Marea Britanie, Olanda, Portugalia, Spania, Suedia

	Cu finanţare

de la bugetul programelor, după intrarea în vigoare a Acordurilor de Asociere la program
	Ţări candidate la UE: Bulgaria, Cipru, Cehia, Estonia, Letonia, Lituania, Polonia, România, Slovenia, Slovacia, Ungaria

	
	 

Ţări asociate la program: Islanda, Israel, Lichtenstein, Norvegia, Elveţia.

	 

Fără finanţare

de la bugetul programelor. Participare numai la anumite proiecte de interes comun. (Finanţarea de la buget se poate acorda în cazuri excepţionale, atunci când realizarea obiectivelor proiectelor o impune.)
	Alte ţări europene: Albania, Bosnia-Herţegovina, Macedonia, Malta, Turcia.

	
	 

Ţări din fosta CSI: Armenia, Azerbaijan, Belarus, Georgia, Moldova, Rusia, Ucraina.

	
	 

Ţări din parteneriatul mediteranean: Algeria, Egipt, Israel, Iordania, Liban, Malta, Maroc, Palestina, Siria, Tunisia, Turcia.

	
	 

Ţări cu acorduri de cooperare cu UE: Australia, Canada, S.U.A., China, Rusia, africa de Sud.

	
	 

Alte ţări – pot participa doar în cazul în care aduc o plusvaloare esenţială proiectelor.

	
	 

Organizaţii internaţionale – pot participa numai cu finanţare proprie.


 Statutul de direcţie a Comisiei Europene şi, implicit, apropierea faţă de construcţia politică comunitară, oferă garanţia că activitatea Centrului Comun de Cercetare, care serveşte intereselor comune ale statelor membre, se desfăşoară în condiţii de independenţă faţă de interese particulare, naţionale sau private. 

Centrul Comun de Cercetare al Uniunii Europene are sediul central la Bruxelles şi funcţionează prin intermediul a:

● trei direcţii:

- Direcţia Generală (Bruxelles);

- Direcţia de Programe (Bruxelles);

- Direcţia pentru Resurse (Ispra);

● opt institute de cercetări, specializate pe domenii distincte, situate în cele cinci centre regionale:

· Institutul pentru Măsurători şi Materiale de Referinţă – IRMM (Geel);

· Institutul pentru Elemente Transuraniene – ITU (Karlsruhe);

· Institutul pentru Sisteme, Informatică şi Securitate – ISIS (Ispra);

· Institutul pentru Mediu – EI (Ispra);

· Institutul pentru Aplicaţii Spaţiale – SAI (Ispra);

· Institutul pentru Sănătate şi Protecţia Consumatorilor – IHCP (Ispra);

· Institutul pentru Materiale Avansate – IAM (Petten);

· Institutul pentru Studii Tehnologice Prospective (Sevilla).

Direcţia de Programe coordonează cercetările desfăşurate în cadrul celor opt institute şi oferă sprijin pentru asigurarea calităţii rezultatelor acestora, promovând colaborarea cu comunitatea ştiinţifică europeană şi internaţională şi cu reprezentanţii din industrie. Un rol important al Direcţiei de Programe este acela de a încuraja transferul de cunoştinţe şi tehnologie între Centru şi universităţi, institute de cercetare naţionale sau industrie, în general, în scopul transpunerii în practică a rezultatelor şi a inovaţiilor. 

Direcţia pentru Resurse răspunde de asigurarea suportului logistic pentru derularea proiectelor de cercetare.

Institutele Centrului realizează proiecte de cercetare extensivă, direct orientată spre cetăţenii şi industria europeană, experienţa şi deprinderile acumulate de-a lungul anilor contribuind la îmbunătăţirea înţelegerii interdepedenţei între tehnologie, economie şi societate. Activitatea specifică acoperă domenii foarte variate, începând de la definirea standardelor de calitate pentru jucării şi îmbunătăţirea biomaterialelor pentru implanturi, până la noile tehnologii pentru reciclarea apei şi utilizarea sistemelor de sateliţi pentru monitorizarea terenurilor agricole şi a defrişărilor. 

Pe lângă cercetarea instituţională, în sprijinul dezvoltării şi implementării politicilor comunitare, Centrul participă şi la “activităţi competitive”, în relaţie strategică cu comunităţile ştiinţifice şi de afaceri. Activităţile competitive se desfăşoară pe baza unor planuri de afaceri, stabilite de fiecare institut al Centrului şi presupun participarea acestora la proiecte cofinanţate, în colaborare cu terţe părţi, la cererea unor clienţi. 

Cea mai importantă parte a activităţii Centrului Comun de Cercetare se desfăşoară în cadrul Programul multianual de lucru în sprijinul celui de-al cincilea program-cadru al Uniunii Europene pentru cercetare, dezvoltare tehnologică şi demonstrare, structurat în concordanţă cu priorităţile Comisiei Europene. Proiectele dezvoltate în cadrul programului se pot grupa în patru domenii mari: 

I. Cercetări în beneficiul cetăţeanului (protecţia consumatorului, aplicaţii medicale, sănătate, societatea informaţională, protecţia cetăţenilor în caz de calamităţi naturale sau accidente);

II. Dezvoltare durabilă (integrarea protecţiei mediului în celelalte politici comunitare, poluare, transformări globale, energie şi transport, agricultură şi dezvoltare rurală);

III. Susţinerea competitivităţii europene (forţă de muncă, tehnologie şi competitivitate industrială, inovaţie şi transfer de tehnologie, extindere europeană - preaderare, cooperarea internaţională);

IV. Programul EURATOM (siguranţa fisiunii nucleare, controlul materialelor nucleare şi protecţia nucleară, managementul deşeurilor).

Astfel, o mare parte din activităţile programului, aproximativ 73% din totalul lor, sunt consacrate domeniilor nenucleare. Cercetările se focalizează pe teme cu semnificaţie deosebită pentru politica europeană, referitoare la siguranţa şi sănătatea cetăţenilor, dezvoltarea durabilă şi competitivitatea tehnologiilor şi produselor Uniunii. În anul 1999, a fost introdus, pentru prima dată, conceptul de “program cluster”. În cadrul unor astfel de programe, pentru anumite domenii de interes (cum sunt, comerţul electronic, emisiile din atmosferă şi impactul lor asupra mediului şi sănătăţii oamenilor, modificările climatice gobale, alimentele, agro- mediul, activitatea reactoarelor nucleare), sunt reunite mai multe echipe de cercetători din institute diferite, activitatea de cercetare beneficiind de o abordarea multidisciplinară.

Cercetările nenucleare reprezintă aproximativ 27% din activitatea Centrului Comun de Cercetare al Uniunii Europene şi se concentrează asupra siguranţei şi protecţiei nucleare. Tot aici, sunt incluse cercetările desfăşurate la Reactorul de Flux Înalt (High Flux Reactor) de la Petten, în cadrul unui program special suplimentar.

Programul de lucru este revizuit anual, în funcţie de evoluţia cerinţelor beneficiarilor. Ca exemplu, Programul de lucru pentru anul 2000 a cuprins aproximativ 100 de proiecte de cercetare, structurate pe domenii generale privind: siguranţa alimentară şi produsele chimice, mediul înconjurător, încrederea în sistemele şi serviciile informaţionale, protecţia şi siguranţa nucleară.

3.4. Cooperarea internaţională 

3.4.1. COST - Programul European de Cooperare în Ştiinţă şi Tehnologie

COST este un cadru de cooperare în ştiinţă şi tehnologie, care permite o coordonare la nivel european a cercetărilor finanţate din surse naţionale.

Acest cadru de cooperare a fost iniţiat de către 19 state europene în anul 1971, la Conferinţa Ministerială de la Bruxelles. În prezent sunt 32 de ţări membre COST: Austria, Belgia, Croaţia, Republica Cehă, Danemarca, Estonia, Finlanda, Franţa, Germania, Grecia, Ungaria, Islanda, Irlanda, Italia, Luxemburg, Malta, Olanda, Norvegia, Polonia, Portugalia, România, Republica Slovacă, Slovenia, Spania, Suedia, Elveţia, Turcia, Marea Britanie, Bulgaria, Cipru, Letonia si Lituania. De asemenea, Letonia, Lituania, Bulgaria şi Cipru beneficiază de statut de observatori ai COST. România a devenit membră COST în mai 1997, după Conferinţa Ministerială de la Praga. 

COST, deşi are o componenţă europeană, s-a dovedit o structură deschisă, acceptând, de la caz la caz, colaborări şi cu institute de cercetare sau universităţi şi din alte state (Armenia, Rusia, Ucraina, Australia, Canada, U.S.A., India, Hong-Kong, Japonia).

Încă de la începutul funcţionării COST, un rol deosebit în dezvoltarea şi coordonarea acţiunilor de cercetare concertate europene din cadrul acestuia, denumite “Acţiuni COST”, l-a avut şi îl are Comisia Europeană. Comisia, în numele Uniunii Europene, participă la Acţiuni în domenii ca: ştiinţa materialelor, medicină, inginerie civilă urbană sau meteorologie. De asemenea, de-a lungul timpului, anumite organizaţii internaţionale s-au implicat, ca parteneri, în Acţiuni COST. Un exemplu, în acest sens, este Agenţia Spaţială Europeană (ESA), care participă la cercetări COST în domeniul telecomunicaţiilor.

Pe parcursul celor 30 ani de funcţionare, cercetătorii ştiinţifici din ţările membre au iniţiat peste 300 de reţele de cercetare pan-europene, corespunzătoare Acţiunilor COST. În prezent, se derulează aproximativ 200 de Acţiuni COST în 17 domenii de cercetare: informatică, oceanografie, transporturi, agricultură şi biotehnologie, ştiinţă şi tehnologii alimentare, cercetări medicale, telecomunicaţii, materiale, fizică, chimie, dinamica fluidelor, ştiinţe sociale, inginerie civilă urbană, mediu, silvicultură, diverse. Cercetările în cadrul fiecărei Acţiuni sunt programate, în general, pe durata a 5 ani. 

Structura COST

Organizarea COST este simplă, rolul hotărâtor în desfăşurarea activităţii sale fiind preponderent naţional. COST cuprinde în structura sa:

- Comitetul Înalţilor Funcţionari (CSO – Committee of Scientific Officials) – este compus din câte un reprezentant din fiecare ţară membră COST (adesea este chiar Coordonatorul Naţional COST) şi are atribuţii decizionale la cel mai înalt nivel ştiinţific;

- Comitetul Tehnic – aflat sub autoritatea CSO, este compus din reprezentanţi ai statelor membre – specialişti în domeniile şi sectoarele de cercetare particulare - şi are reuniuni consacrate pregătirii propunerilor pentru proiectele de cercetare şi stabilirii aspectelor tehnice ale coordonării şi implementării Acţiunilor COST;

- Comitetul de Management – reuneşte reprezentanţii naţionali (maxim 2 reprezentanţi din fiecare ţară semnatară membră COST şi un reprezenrtant din partea ţărilor care nu sunt membre), având ca sarcină implementarea, supravegherea şi coordonarea Acţiunilor COST;

- Coordonatorii Naţionali COST – fiecare ţară membră COST desemnează un Coordonator Naţional – o persoană calificată, care are rolul de a asigura contactul între serviciile COST de la Bruxelles şi ţara respectivă, în vederea unei funcţionări optime a sistemului de cooperare. Coordonatorul Naţional desemnează delegaţii naţionali din Comitetele Tehnice şi de Management, le pregăteşte întâlnirile şi urmăreşte şi coordonează propunerile de proiecte până la obţinerea statutului de Acţiuni COST;

- Secretariatul COST de la Bruxelles – cuprinde două organisme distincte:

▪ “Secretariatul COST al Consiliului” – Secretariatul Comitetului Înalţilor Funcţionari de pe lângă Consiliul Uniunii Europene – care îndeplineşte sarcini specifice referitoare la activitatea CSO şi la administrarea cooperarii COST.

▪ “Secretariatul COST al Comisiei” – Secretariatul COST de pe lângă Comisia Europeană – care răspunde de probleme administrative şi ştiinţifice.

- Secretariatele Naţionale COST – servicii COST la nivel naţional, aflate în structura unor instituţii care reprezintă mediul ştiinţific în ţara respectivă (ministere de resort, agenţii sau institute de cercetare, etc.). De obicei Coordonatorul Naţional şi Secretariatul COST reprezintă aceeaşi instituţie naţională. 

Funcţionarea COST

Mecanismele de funcţionare COST se bazează pe următoarele caracteristici: 

- o Acţiune COST are ca scop coordonarea la nivel european a cercetărilor realizate pe plan naţional. Aprobarea unei astfel de acţiuni se face pe baza unui Memorandum de Înţelegere, care trebuie să fie semnat de cel puţin 5 parteneri. Activitatea desfăşurată în cadrul fiecărei Acţiuni este administrată de un Comitet de Management compus din reprezenţanţi ai semnatarilor Memorandumului. 

- toate ţările membre COST şi Comisia Europeană pot propune Acţiuni COST. Pot fi acceptate şi iniţiative provenind de la organizaţii internaţionale sau alţi posibili colaboratori.

- participarea la Acţiuni se face pe bază voluntară şi “ŕ la carte”, asociindu-se numai ţările interesate; 

- Acţiunile COST sunt finanţate la nivel naţional; COST nu dispune de un fond central pentru susţinerea cercetărilor. Totuşi, Uniunea Europeană acoperă, prin bugetul Comisiei şi al Consiliului, unele cheltuieli de coordonare şi administrative. Fondurile naţionale anuale pentru Acţiunile COST sunt estimate ca fiind de peste 1,5 miliarde EURO. În medie, alocările pentru o Acţiune sunt de circa 50000-60000 EURO. Cheltuielile de coordonare suportate de Uniunea Europeană reprezintă aproximativ 0,5% din totalul fondului naţional.

În cazul în care există interes de participare şi din partea unor reţele naţionale de cercetare din alte ţări membre COST, acestea pot semna direct Memorandumul de Înţelegere în termen de 6 luni de la intrarea sa în vigoare. După această perioadă, semnarea Memorandumului de către alţi parteneri se poate face numai cu acordul Comitetului de Management.

3.4.2. EUREKA - Iniţiativa europeană în domeniul tehnologiilor avansate 

Lansată în anul 1985, la Conferinţa Ministerială de la Paris, EUREKA reprezintă o iniţativă deschisă de cooperare la nivel european în domeniul tehnologiilor avansate. Aceasta îşi propune să realizeze, prin proiectele sale, produse, tehnologii şi servicii de înalt nivel tehnico-ştiinţific, prin colaborarea întreprinderilor industriale, întreprinderilor mici şi mijlocii, unităţilor de cercetare-dezvoltare şi universităţilor din diverse ţări. EUREKA constituie unul din instrumentele de bază cu care se acţionează pentru urgentarea creării unei comunităţi tehnologice europene.

În prezent, 29 de state - Austria, Belgia, Croaţia, R. Cehă, Danemarca, Finlanda, Franţa, Germania, Grecia, Ungaria, Islanda, Irlanda, Israel, Italia, Letonia, Lituania, Luxemburg, Olanda, Norvegia, Polonia, Portugalia, România, Rusia, Slovenia, Spania, Suedia, Elveţia, Turcia, Marea Britanie -, precum şi Uniunea Europeană (prin Comisia Europeană), ca entitate, sunt membre ale EUREKA.

România a devenit membru cu drepturi depline în anul 1997, la Conferinţa Ministerială de la Londra.

Pe lângă aceşti membri, există 5 ţări din Europa Centrală şi de Est cu statut de asociat: Albania, Bulgaria, Estonia, Slovacia, Ucraina. Acestea formează aşa-numitul grup “NIP countries”. Mai mult, la unele proiecte sunt admise, ca participanţi, organizaţii sau ţări de pe alte continente, EUREKA dovedindu-se o adevărată iniţiativă pan-europeană.

Structura EUREKA

Structura EUREKA cuprinde două niveluri: - pe plan naţional, Secretariatele EUREKA, al căror scop este să ofere asistenţă participanţilor la proiectele EUREKA; - pe plan internaţional, organisme care au rolul de a superviza activităţile care se desfăşoară în cadrul iniţiativei; 

Principalele structuri organizatorice ale iniţiativei EUREKA sunt:

● Coordonatorii Naţionali de Proiecte (NPC) - reprezintă punctele naţionale de contact EUREKA (din fiecare ţară membră) pentru participanţii la proiecte. Scopul lor este de a furniza orice informaţii necesare şi de a ajuta companiile şi institutele de cercetare care doresc să propună sau să lanseze proiecte EUREKA. De asemenea, NPC are rolul de a oferi ajutor pentru identificarea partenerilor internaţionali pentru propunerile de proiecte şi pentru susţinerea proiectelor în a obţine aprobarea EUREKA.

● Punctele Naţionale de Informare (NIP) - reprezintă punctele naţionale de contact din ţările nemembre EUREKA. Ca şi NPC-urile din ţările membre, acestea au rolul de a ajuta la identificarea unor parteneri pentru proiectele EUREKA şi de a facilita accesul ţărilor nemembre la iniţiativa EUREKA.

● Grupul la Nivel Înalt (HLG) - este constituit din câte un reprezentant la nivel înalt din fiecare ţară membră. Grupul la Nivel Inalt se întilneşte de patru ori pe an şi are rolul de a defini strategia EUREKA, de a supune spre aprobare Conferinţei Ministeriale noile propuneri de proiecte şi de a implementa deciziile Conferinţei Ministeriale.

● Conferinţa Ministerială (CM) - este constituită din câte un ministru din fiecare ţară membră (inclusiv Comisia Europeană) şi se reuneşte o dată pe an, în luna iunie. Conferinţa Ministerială are rolul de a transfera preşedinţia EUREKA, de a prezenta noile iniţiative din cadrul EUREKA, de a decide supra noilor cereri de a deveni membri şi de a aproba noile proiecte. În prezent, preşedinţia EUREKA aparţine Spaniei şi mandatul său se va încheia la Conferinţa Ministerială de la Madrid, din iunie 2001.

● Secretariatul EUREKA de la Bruxelles - este organismul care asigură comunicarea internaţioanală, întreţine baza de date, asigură contactul între membrii reţelei EUREKA şi preşedinţia acesteia şi oferă orice informaţii necesare referitoare la proiectele iniţiativei.

Proiectele EUREKA

Regula de bază a iniţiativei EUREKA este abordarea “de jos în sus”. Prin aceasta se înţelege că ideea de proiect aparţine în întregime celor implicaţi. Aceştia pot hotarî apoi: care sunt partenerii, cine este conducătorul de proiect, contribuţia fiecărui partener în proiect şi modul în care vor fi utilizate rezultatele proiectului. 

Această abordare reprezintă principala deosebire faţă de programele Uniunii Europene. Chiar dacă Uniunea Europeană este membru EUREKA, există diferenţe mari între proiectele Comunităţii şi cele ale EUREKA. 

Principalele domenii de interes ale iniţiativei EUREKA sunt: medicină şi biotehnologie, comunicaţii, tehnologii energetice, mediu, tehnologia informaţiei, laseri, noi materiale, robotică şi automatizarea producţiei, transporturi. 

“Umbrelele” sectoriale

În cadrul iniţiativei EUREKA sunt organizate aşa numitele “umbrele” sectoriale, în funcţie de anumite domenii de interes pentru membrii EUREKA. Aceste umbrele sunt mici reţele în cadrul reţelei EUREKA, având o structură asemănătoare, dar care nu au autoritatea de a propune spre aprobare proiecte. 

Sunt cunoscute 14 “umbrele” sectoriale lansate pe diferite domenii de interes EUREKA: 

· medicină şi biotehnologie: EUROAGRI (agricultură şi industrie alimentară); 

· tehnologii energetice: EUROVOLTAIC;

· mediu: EUROENVIRON, EUROMAR, EUROCARE, CARE, WOOD INITIATIVE;

· tehnologia informaţiei: MULTIMEDIA;

· laseri: EUROLASER;

· materiale noi: EUROSURF, EUROKLEBEN;

· robotică şi automatizarea producţiei: MAINE, INTO, FACTORY.

 

4. Perspectivele politicii europene de cercetare şi dezvoltare tehnologică

Adoptarea celui de-al cincilea program-cadru şi a unor importante programe sectoriale de cercetare în cadrul acestuia reprezintă un veritabil pas către reorientarea strategică a politicii comunitare în domeniu. Dacă, până acum, a fost net privilegiat sectorul energetic, în prezent, cercetarea comunitară pune accentul mai mult pe competitivitatea industrială, pentru ca Europa să poată concura cu succes în faţa S.U.A. şi a Japoniei. De asemenea, prin promovarea inovaţiilor şi a tehnologiilor de vârf, graţie mutaţiilor şi reorientărilor socio-profesionale, Comunitatea speră să rezolve problemele legate de şomaj şi ocuparea forţei de muncă. 

Iniţiativele europene de cooperare internaţională, lansate sub numele de COST (1971) şi EUREKA (1985), au furnizat şi furnizează impulsuri suplimentare în domeniul cercetării şi dezvoltării tehnologice şi evidenţiază prin rezultatele obţinute, cu atât mai mult, necesitatea reunirii eforturilor în acest domeniu. Susţinerea acestor eforturi printr-o politică adecvată, planificată şi coordonată la nivel comunitar, este preţul pe care Europa îl plăteşte pentru a se putea afirma în domeniul ştiinţei şi tehnologiei şi pentru a-şi crea condiţiile asigurării independenţei politice şi economice şi a identităţii sale sociale şi culturale.

Comunitatea îşi intensifică eforturile actuale pentru ajutorarea în materie de RTD, domeniu foarte important pentru dezvoltarea economică viitoare, a ţărilor din Europa Centrală şi de Est, angajate într-un amplu proces de reforme legate de pregătirea pentru aderarea la Uniunea Europeană şi care le permite o asociere parţială la programele comunitare RTD.

4.1. Comunicarea Comisiei Europene “Către un spaţiu european al cercetării”

La 18 ianuarie 2000, Comisia Europeană a adoptat Comunicarea “Către un spaţiu european al cercetării” (COM(2000) 6), al cărei obiectiv este acela de a susţine plasarea cercetării comunitare într-un context general mai favorabil. Acest document evidenţiază faptul că, pentru a exploata eficient potenţialul de cercetare considerabil de care dispune Europa, acţiunile întreprinse la nivel comunitar nu trebuie doar să fie realizate prin cooperare între partenerii din diferite ţări şi finanţate numai de aceştia, ci este necesară o abordare a lor într-un veritabil spaţiu european al cercetării, creat prin parcurgerea unui proces complex de adaptare şi transformare, la care trebuie să participe toţi cei interesaţi (instituţii comunitare şi naţionale, centre de cercetare, universităţi, industriaşi, laboratoare şi cercetători).

Comunicarea defineşte conceptul de “spaţiu european al cercetării” şi prezintă direcţiile de acţiune pentru o mai bună organizare a activităţilor din domeniu. Aceste direcţii sunt:

· introducerea în reţeaua de cercetare a unor centre de referinţă existente în Europa şi crearea de centre virtuale prin intermediul noilor mijloace de comunicare interactive;

· o abordare comună a necesităţii unor mari infrastructuri de cercetare în Europa şi a mijloacelor de finanţare pentru realizarea lor;

· o punere în aplicare mai coerentă a activităţilor de cercetare naţionale şi europene şi întărirea relaţiilor între diferitele organizaţii de cooperare ştiinţifică şi tehnologică din Europa;

· o mai bună utilizare a instrumentelor şi mijloacelor pentru stimularea investiţiilor în cercetare şi inovaţie: sisteme de susţinere indirectă (în conformitate cu regulile comunitare privind ajutoarele acordate de stat); brevete; capital de risc;

· instituirea unui sistem comun de referinţă, ştiinţific şi tehnic, pentru implementarea politicilor comunitare;

· resurse umane mai mari şi mai mobile prin:

▪ creşterea mobilităţii cercetătorilor şi introducerea unei dimensiuni europene a carierelor lor ştiinţifice;

▪ consolidarea locului şi rolului femeilor în cercetare;

▪ stimularea gustului tinerilor pentru cercetare şi cariere ştiinţifice;

· o întărire a coeziunii europene în materie de cercetare, pe baza celor mai bune experienţe de transfer de cunoştinţe în domeniu la nivel regional şi local şi a întăririi rolului regiunilor în efortul de cercetare european;

· apropierea comunităţilor ştiinţifice, întreprinderilor şi cercetătorilor din Europa Centrală şi de Est;

· atragerea pe teritoriul european a cercetătorilor din alte părţi ale lumii;

· promovarea valorilor sociale şi etice comune în materie ştiinţifică şi tehnologică.

Pe lângă modelul clasic al proiectelor de cercetare, realizate de către un “participant” sau prin cooperarea mai multora, Comunicarea propune un nou model de programe, “cu geometrie variabilă”, care să ţină cont în definitivarea formei lor de perspectiva extinderii viitoare a Uniunii Europene. De asemenea, pentru domenii ca: aeronautică, materiale avansate sau tehnologii ale informaţiei şi comunicaţiilor, se are în vedere aprofundarea unor “cercetări duale” - ale căror rezultate să poată fi folosite atât în aplicaţii civile, cât şi militare.

4.2. Orientările pentru cercetarea comunitară în perioada 2002 - 2006

La 4 octombrie 2000, ca urmare a dezbaterii publice lansate după adoptarea Comunicării “Către un spaţiu european al cercetării” (COM(2000) 6) şi a consultărilor cu celelalte organisme ale Uniunii, Comisia Europeană a prezentat o nouă Comunicare “Realizarea spaţiului european al cercetării: orientări pentru acţiunile Uniunii în domeniul cercetării (2002-2006)” (COM(2000) 612 final), cuprinzând principalele orientări pentru cercetarea comunitară şi cel de-al şaselea programul-cadru RTD pentru perioada 2002-2006. Conform declaraţiei comisarului european pentru cercetare, Philippe Busquin, orientările şi măsurile propuse “vor permite cercetării din Europa să fie mai performantă pe plan mondial, mai ales faţă de partenerii săi din Asia şi America”.

Ulterior, la 21 februarie 2001, Comisia Europeană a prezentat Consiliului şi Parlamentului European forma finală a propunerilor pentru cel de-al şaselea program-cadru comunitar de cercetare, dezvoltare tehnologică şi demonstraţie în vederea realizării spaţiului european al cercetării (COM(2001) 94 final). Ca dovadă a recunoaşterii importanţei acordate domeniului cercetării şi inovării, este propusă alocarea unui buget de program substanţial mărit, de 17,5 miliarde EURO. 

Comisia Europeană are în vedere o schimbare radicală a viitorului program-cadru pentru cercetare şi dezvoltare tehnologică, bazată pe următoarele principii:

● o reală concentrare a eforturilor pe teme de cercetare pentru care acţiunile comunitare crează mai multă “plusvaloare europeană” în raport cu acţiunile naţionale;

● un parteneriat mai strâns cu statele membre, institutele de cercetare şi întreprinderile din Europa prin introducerea în reţeaua de cercetare a “actorilor” principali;

● o punere în aplicare mai eficientă, prin concentrarea mijloacelor (tehnice şi financiare) pe proiecte de anvergură, pe termen mai lung.

În termeni concreţi, măsurile propuse sunt:

● introducerea în reţeaua de cercetare a programelor naţionale prin susţinerea deschiderii şi participarea Uniunii la realizarea acestora, în calitate de coordonator;

● crearea unei reţele europene de excelenţă prin cooptarea capacităţilor de cercetare existente în statele membre în jurul “programelor comune de activitate”;

● realizarea de mari proiecte de cercetare orientată, conduse de către consorţii de întreprinderi, universităţi şi centre de cercetare, pe baza unor planuri de finanţare globală;

● o mai mare susţinere a eforturilor regionale şi naţionale pentru promovarea inovaţiilor şi cercetărilor realizate de IMM-uri;

● dezvoltarea şi diversificarea acţiunilor de sprijinire a infrastructurilor de cercetare de interes european;

● stimularea mobilităţii cercetătorilor, nu numai a celor din Uniunea Europeană, ci şi a celor provenind din alte ţări, prin creşterea şi diversificarea burselor acordate;

● acţiuni pentru accentuarea dimensiunii sociale a ştiinţei, mai ales în ceea ce priveşte etica, sensibilizarea publicului la ştiinţă şi stimularea gustului tinerilor pentru ştiinţă şi cercetare.

Comisia estimează că, din aceste noi modalităţi de intervenţie vor decurge şi noi metode de management, care să permită abordarea unor proiecte de anvergură, în condiţiile unor proceduri simplificate.

Propunerile pentru cel de-al şaselea program-cadru se concentrează asupra a şapte domenii prioritare ale cercetării comunitare:

· cercetarea genomică şi biotehnologie pentru sănătate ;

· nanotehnologiile, materialele inteligente, noi tehnologii – domeniu de cercetare cu aplicaţii şi implicaţii multiple;

· cercetări necesare dezvoltării societăţii informaţionale;

· aeronautica şi cercetările spaţiale – domenii extrem de importante pentru concurenţa mondială, care nu pot fi susţinute financiar de către un singur stat, necesitând concertarea eforturilor de cercetare;

· cercetări pentru susţinerea politicii la nivel european în domenii caracterizate de riscuri şi incertitudini – siguranţa alimentară şi riscurile pentru sănătate;

· cercetări pentru implementarea modelului de dezvoltare durabilă şi în domeniul schimbărilor la nivel planetar;

· cercetări cu implicaţii sociale – mobilizarea capacităţilor de cercetare europene în ştiinţe economice şi umaniste pentru înţelegerea şi rezolvarea problemelor legate de implicaţiile cunoaşterii în diversele culturi ale statelor din Europa.

Pe lângă aceste priorităţi, Comisia propune măsuri speciale pentru: IMM-uri, inovaţie, mobilitatea cercetătorilor şi introducerea în reţeaua europeană a iniţiativelor naţionale.

Toate aceste propuneri urmează să fie transpuse în practică după adoptarea programului-cadru de către Consiliul European.

 

5. Cercetarea şi dezvoltarea tehnologică în România

5.1. Situaţia actuală

În anul 1999, ţările din Europa Centrală şi de Est s-au asociat la cel de al cincilea program-cadru de cercetare, dezvoltare şi demonstraţii al Uniunii Europene, iar o parte dintre ele şi la cel de al cincilea program-cadru Euratom. Acesta reprezintă evenimentul care oferă acestor ţări şansa unei integrări efective, prin participarea la aceste programe, în condiţii reale, similare celor practicate între statele membre.

La data aderării la Uniunea Europeană, România şi-a propus să aibă stabilite toate componentele cadrului legislativ, administrativ şi financiar necesare participării depline la programele cadru ale Comunităţii Europene. În plus, se consideră că până la acea dată, România va câştiga o experienţă utilă în participarea la realizarea programelor-cadru, ceea ce va conduce la întărirea integrării ei în comunitatea ştiinţifică europeană.

Textul Deciziei nr. 3/99 a Consiliului de Asociere România-UE a fost aprobat prin OG nr. 117/1999 privind adoptarea termenilor şi condiţiilor de participare a României la programele Comunităţii Europene în domeniul cercetării şi la programele de instruire, iar HG nr. 1043/1999 prevede aprobarea plăţii contribuţiei României la bugetul celui de-al cincilea program-cadru şi al programului Euratom, precum şi aprobarea sprijinului financiar acordat participanţilor români. Participarea la cel de al cincilea program-cadru contribuie decisiv la integrarea comunităţii ştiinţifice româneşti în cea europeană.

Obligaţiile asumate şi oportunitaţile oferite prin asocierea la FP5 implică asigurarea cu prioritate a suportului legislativ, administrativ şi financiar pentru participare. 

5.2. Politica naţională în domeniul cercetare-dezvoltare şi inovare

5.2.1. Obiective şi priorităţi pe termen scurt

 

Politica guvernamentală în domeniul cercetării-dezvoltării şi inovării urmăreşte ca obiective strategice: 

- creşterea relevanţei şi impactului activităţilor de cercetare-dezvoltare şi de stimulare a inovării în vederea satisfacerii cerinţelor prioritare în plan economic şi social, în perspectiva asigurării relansării şi a dezvoltării durabile a economiei;

- intensificarea proceselor de inovare şi transformarea lor în suport direct pentru creşterea calităţii şi competitivităţii produselor şi serviciilor oferite de întreprinderile româneşti pe piaţa internă şi internaţională;

- concentrarea competenţelor şi resurselor din domeniul ştiinţei şi tehnologiei pentru extinderea patrimoniului ştiinţific, tehnologic şi de inovare naţional;

- armonizarea cu cadrul legal, instituţional şi procedural din Uniunea Europeană, în vederea implementării rapide şi eficiente a parteneriatului pentru aderare. 

Instrumentul prin care se realizează politica guvernamentală în domeniu este reprezentat de Planul Naţional pentru Cercetare-Dezvoltare şi Inovare – document aprobat prin HG nr.562/1999. 

Realizarea obiectivului “Integrarea comunităţii ştiinţifice şi tehnice româneşti în sistemul de ştiinţă şi tehnologie european” se face în principal prin participarea la cel de al cincilea program-cadru de cercetare, dezvoltare şi demonstrare al Uniunii Europene şi la cel de al cincilea program-cadru Euratom.

Pe termen scurt, se va urmări în mod prioritar asigurarea suportului legislativ, administrativ şi financiar care să permită îndeplinirea obligaţiilor asumate prin asocierea României la cele două programe-cadru şi, ulterior, participarea la cel de al şaselea program-cadru.

De asemenea, se are în vedere:

- extinderea reţelei naţionale de puncte de contact;

- formarea unei structuri dedicate realizării activităţilor promoţionale, de diseminare a informaţiilor privind FP5, precum şi pentru cele de consultanţă şi training în vederea participării la aceste activităţi;

- constituirea a şapte oficii regionale de contact;

- asigurarea condiţiilor pentru informarea, stimularea şi pregătirea cercetătorilor.

Se intenţionează, de asemenea, constituirea unui oficiu de legătură la Bruxelles.

 

5.3. Planul Naţional de Cercetare-Dezvoltare şi Inovare (PNCDI)

5.3.1. Baza legislativă a PNCDI

● HG 562 /1999 privind aprobarea Planului naţional pentru cercetare-dezvoltare şi inovare;

● HG 865/10.2000 privind aprobarea structurii, indicatorilor şi fondurilor aferente programelor componente ale Planului naţional pentru cercetare - dezvoltare şi inovare, care se experimentează şi se finanţează din bugetul Agenţiei Naţionale pentru Ştiinţă, Tehnologie şi Inovare în anul 2000;

● Ordin 253/ 26 sept. 2000 - Pachetul de informaţii al programului “Relansarea economică prin cercetare şi inovare” – programul RELANSIN;

● HG 401/1997 pentru aprobarea Normelor privind categoriile de cheltuieli care se suportă din bugetul Ministerului Cercetării şi Tehnologiei în vederea realizării programelor cuprinse în Planul naţional pentru cercetare-dezvoltare şi inovare. Categoriile de activităţi finanţate sunt:

- cercetare-dezvoltare, inovare şi demonstrare; 

- diseminare de informaţii;

- manifestări;

- imagine;

- dezvoltarea cunoştinţelor;

- stimularea cercetării;

- dezvoltarea instituţională şi excelenţă tehnologică;

- evaluarea performanţelor;

- parteneriat internaţional;

- sinergie şi dezvoltare locală;

- stimularea întreprinderilor şi difuzia inovării;

- demonstrarea şi valorificarea rezultatelor;

- servicii;

- sprijin logistic; 

● OG 59/1997 cu privire la finanţarea, în sistem descentralizat, în domeniul ştiinţei, tehnologiei şi inovării;

● HG 48/1998 pentru aprobarea Normelor metodologice privind finanţarea, elaborarea, atribuirea şi implementarea, în sistem descentralizat, a programelor/proiectelor de cercetare-dezvoltare şi de stimulare a inovării;

● Ordinul nr. 17/1998 al ministrului cercetării şi tehnologiei privind aprobarea Instrucţiunilor de finanţare şi implementare în sistem descentralizat, a programelor şi proiectelor de cercetare-dezvoltare şi stimulare a inovării.

● HG 1006/2000 referitoare la extinderea Planului naţional pentru cercetare - dezvoltare şi inovare;

● HG 1322/2000 pentru modificarea anexei nr. 2 la Hotărârea Guvernului nr. 562/1999 privind aprobarea Planului naţional pentru cercetare-dezvoltare şi inovare;

● Legea 141/9 iulie 1998 privind aprobarea Ordonanţei de urgenţă a Guvernului nr. 91/1997 pentru prelungirea termenului prevăzut la art. 25 alin. 1 din Ordonanţa Guvernului nr. 25/1995 privind reglementarea organizării şi finanţării activităţii de cercetare-dezvoltare; 

● Legea nr.64 din 24 aprilie 2000 privind aprobarea Ordonanţei Guvernului nr. 58/1997 pentru modificarea Ordonanţei Guvernului nr. 25/1995 privind reglementarea organizării şi finanţării activităţii de cercetare-dezvoltare, astfel cum a fost aprobată şi modificată prin Legea nr. 51/1996, cu modificările ulterioare;

● Legea nr.198 din 13 noiembrie 2000 privind aprobarea Ordonanţei de urgenţă a Guvernului nr. 144/1999 pentru aprobarea continuării şi finanţării activităţilor de cercetare-dezvoltare, aplicaţii şi inginerie tehnologică aferente suportului tehnic naţional pentru domeniul de energetică nucleară din cadrul Regiei Autonome pentru Activităţi Nucleare, precum şi pentru aprobarea finanţării activităţilor specifice cooperării internaţionale în domeniul de energetică nucleară;

● Legea nr.92 din 26 martie 2001 pentru aprobarea Ordonanţei Guvernului nr. 117/1999 privind adoptarea termenilor şi condiţiilor de participare a României la programele Comunităţii Europene în domeniul cercetării, dezvoltării tehnologice şi demonstraţiilor şi la programele de cercetare şi activităţile de instruire.

 

5.3.2. Obiectivele strategice ale PNCDI 

Obiectivele strategice cuprinse în Planul Naţional urmăresc:

● relansarea economică a României bazată pe competitivitate şi crearea de noi locuri de muncă, ca urmare a introducerii inovării în activitatea economică. 

În aceste sens, sunt vizate: 

- creşterea competitivităţii agenţilor economici, şi în special a IMM-urilor, prin introducerea de produse, tehnologii sau servicii noi sau modernizate; 

- adaptarea activităţii agenţilor economici, şi în special a IMM-urilor, la cerinţele şi exigenţele pieţei;

- stimularea dezvoltării regionale şi locale;

- eficientizarea utilizării resurselor existente;

- promovarea unei culturi referitoare la inovare printre agenţii economici români, în special la nivelul IMM-urilor.

● creşterea nivelului tehnic şi calitativ al produselor şi serviciilor româneşti, în scopul asigurării competitivităţii lor pe plan intern şi extern, prin:

- eliminarea decalajului faţă de nivelul european în privinţa standardelor, măsurătorilor şi încercărilor, prin promovarea unor mijloace de realizare care să asigure precizia, repetabilitatea şi reproductibilitatea acestora;

- susţinerea şi dezvoltarea Sistemului Naţional al Calităţii, cu componentele de acreditare, certificare şi evaluarea conformităţii, standardizare, metrologie, prin: armonizarea şi integrarea europeană şi internaţională a politicilor şi practicilor uzuale în domeniul calităţii şi dezvoltarea infrastructurilor adecvate. 

● dezvoltarea parteneriatului internaţional în domeniul ştiinţific şi tehnologic, în scopul acumulării şi difuzării tehnologiilor, precum şi a cunoştinţelor şi competenţelor tehnologice avansate, prin: 

- intensificarea cooperării în plan european şi integrarea în programele-cadru de cercetare şi dezvoltare tehnologică ale UE;

- dezvoltarea cooperării ştiinţifice şi tehnice bi- şi multi-laterale în cadrul acordurilor interguvernamentale;

- extinderea şi diversificarea participării la organisme ştiinţifice şi tehnice internaţionale;

- îmbunătăţirea imaginii României în lume, prin obţinerea şi difuzarea rezultatelor ştiinţifice şi tehnologice de nivel internaţional.

Activitatea de cercetare-dezvoltare şi inovare desfăşurată în vederea realizării programelor din componenţa Planului Naţional va avea efecte favorabile asupra dezvoltării României şi va facilita integrarea sa socio-economică în structurile regionale şi euro-atlantice.

 

5.3.2.1. Obiectivele prioritare pe termen mediu 

1. Dezvoltarea capacităţii de generare a cunoştinţelor ştiinţifice şi tehnologice, prin: sprijinirea formării şi extinderii nucleelor, centrelor şi reţelelor de excelenţă, în domenii considerate prioritare; creşterea resurselor din domeniul cercetării prin programele de cercetare – dezvoltare, precum şi prin programele de granturi pentru cercetare ale ANSTI, Ministerului Educaţiei Naţionale şi Academiei Române; îmbunătăţirea accesului la sursele de informare; perfecţionarea managementului proiectelor de cercetare-dezvoltare; integrarea unităţilor de profil româneşti în reţelele şi programele internaţionale.

2. Principalele condiţionări ale creşterii calităţii şi eficienţei activităţii unităţilor de cercetare-dezvoltare sunt:

a) Reducerea decalajelor tehnologice privind dotarea materială;

b) Dezvoltarea infrastructurii informaţionale;

c) Aplicarea unor proceduri standard de evaluare a organizaţiilor, activităţilor şi personalului din domeniul cercetării-dezvoltarii, conform uzanţelor internaţionale;

d) Îmbunătaţirea procedurilor de selecţie, a practicilor manageriale şi a orientării spre piaţă a unităţilor de cercetare-dezvoltare;

e) Aplicarea unui sistem de remunerare în funcţie de valoarea confirmată în plan ştiinţific sau tehnologic a activităţii şi rezultatelor; 

f) Dezvoltarea capacităţii de difuzare a cunoştinţelor ştiinţifice şi tehnologice prin extinderea serviciilor de marketing, a birourilor de legătură cu industria, etc; dezvoltarea activităţilor de promovare publică; 

g) Dezvoltarea capacităţii de absorbţie a inovării în mediul economic; sustinerea mobilităţii cercetătorilor, specialiştilor şi studenţilor din institute şi universităţi către firme; îmbunatăţirea accesului firmelor la facilităţi informaţionale şi la servicii de asistenţă ştiinţifică şi tehnologică.

3. Dezvoltarea potenţialului de cercetare-dezvoltare şi inovare la nivelul firmelor se va realiza prin proiecte comune cu institutele şi centrele de profil, utilizarea de scheme stimulative de cofinanţare. 

4. Începând cu anul 2001, ponderea în produsul intern brut a resurselor destinate cercetării ştiinţifice şi dezvoltării tehnologice va fi gradual mărită pentru a ajunge la niveluri comparabile cu statele membre ale Uniunii Europene.

 

5.4. Programe de dezvoltare

România îşi manifestă disponibilitatea de a participa la programele de asistenţă pentru dezvoltare pe care le promovează Uniunea Europeană la un nivel care să ţină cont de experienţa şi resursele de care dispune România. România consideră că transferul de cunoştinţe din partea instituţiilor specializate ale Uniunii Europene în domeniul politicii de dezvoltare, va fi în măsură să faciliteze implementarea politicii de dezvoltare la momentul aderării României la Uniunea Europeană.

 

	 

Cercetare şi dezvoltare tehnologică
	 

Total surse

(milioane de euro)

	Integrarea comunităţii ştiinţifice şi tehnologice româneşti în sistemul ştiinţă şi tehnologie european
	Autorizare de program

 

8,26
	Autorizare de program pe anul 2000

12,98
	Necesităţi

pentru anul 2001

18,68
	Necesităţi

pentru anul 2002

24,01


din care:

	Nerambursabile
	Phare

	Autorizare de program

 

 

2,95
	Autorizare de program pe anul 2000

4,66
	Necesităţi

pentru anul 2001

 

6,67
	Necesităţi

pentru anul 2002

 

6,78
	Autorizare de program

 

 

2,95
	Autorizare de program pe anul 2000

 

4,66
	Necesităţi

pentru anul 2001

 

6,67
	Necesităţi

pentru anul 2002

 

6,78


 

Programele componente ale Planului naţional pentru cercetare - dezvoltare şi inovare sunt următoarele:

■ RELANSIN – programul de relansare economică prin cercetare şi inovare

Scop: Relansarea economică a unor unităţi, grupuri sau categorii de unităţi economice, cu capital majoritar românesc, prin implementarea de proiecte integrate care vizează atât procesul de cercetare-dezvoltare, cât şi procesul de realizare a investiţiei necesare pentru obţinerea rezultatelor economice preconizate.

Obiective generale:

- creşterea competitivităţii unităţilor economice; 

- adaptarea activităţii unităţilor economice la cerinţele şi exigenţele pieţei şi penetrarea lor pe noi segmente de piaţă; 

- stimularea dezvoltării economice regionale şi locale; 

- eficientizarea utilizării resurselor de către unităţile economice; 

- dezvoltarea parteneriatului între unităţi economice, precum şi între acestea şi unităţi de cercetare-dezvoltare; 

- creşterea capacităţii unităţilor economice de a absorbi şi asimila rezultatele activităţii de cercetare-dezvoltare, inclusiv prin stimularea inovării şi transfer tehnologic.

■ CALIST – programul privind calitatea şi standardizarea

Scop: Creşterea capacităţii României de a realiza produse sigure, cu un înalt nivel de calitate, în conformitate cu standardele internaţionale şi în special ale Uniunii Europene, precum şi de a asigura aplicarea corectă a exigenţelor comunitare privitoare la Piaţa Unică, în primul rând cele legate de libera circulaţie a bunurilor, serviciilor şi persoanelor. 

Obiective generale:

Crearea şi dezvoltarea cadrului adecvat realizării calităţii europene a produselor/proceselor/serviciilor în vederea alinierii şi integrării în UE, prin:

- eliminarea decalajului faţă de nivelul european în privinţa modului şi mijloacelor de realizare a măsurărilor şi încercărilor; 

- dezvoltarea de metode şi mijloace moderne de control al calităţii în fabricaţia de produse, care să asigure competitivitatea şi capabilitatea produselor industriale şi a proceselor de fabricaţie; 

- dezvoltarea şi armonizarea sistemului de standarde naţionale, în conformitate cu cerinţele organismelor de standardizare europene şi internaţionale; 

- menţinerea şi dezvoltarea Sistemului naţional de etaloane al României, ca bază a asigurării uniformităţii şi corectitudinii măsurărilor.

■ INFRAS – programul privind consolidarea infrastructurilor standardizării şi calităţii 

Scop: Dezvoltarea activităţii de standardizare naţională în conformitate cu principiile şi practicile internaţionale destinate eliminării barierelor tehnice în calea comerţului, în mod special cu cele din UE, menite să promoveze libera circulaţie a produselor, precum şi crearea premiselor necesare ca organismul naţional de standardizare să devină membru deplin al Comitetului European pentru Standardizare. 

Obiective generale:

În cadrul procesului de integrare în UE sunt esenţiale politicile care satisfac cerinţele pieţei interne ale UE, şi anume de a asigura libera circulaţie a bunurilor, serviciilor, capitalului şi a persoanelor. În acest context, este necesară sprijinirea politicii de dezvoltare a infrastructurilor calităţii, şi în special a infrastructurilor standardizării, în acord cu principiile şi practicile din UE, prin care se crează premisele pentru creşterea competitivităţii produselor şi serviciilor, în sprijinirea sectorului privat şi mai ales a IMM-urilor. 

Programul urmăreşte realizarea următoarelor obiective generale:

- creşterea capacităţii de elaborare şi implementare de politici în domeniu, prin crearea cadrului favorabil necesar întăririi comunicării între părţile interesate; 

- dezvoltarea şi armonizarea infrastructurilor calităţii şi standardizării, care stau la baza asigurării recunoaşterii mutuale şi liberei circulaţii a bunurilor şi serviciilor. 

 

■ CORINT – programul de cooperare şi parteneriat internaţional

Scop: Realizarea activităţilor de cooperare şi parteneriat internaţional, precum şi al măsurilor de sprijin, este acela de a integra comunitatea ştiinţifică şi tehnologică românească în comunitatea internaţională şi, în primul rând europeană, prin creşterea nivelului de excelenţă, armonizarea tendinţelor naţionale de dezvoltare a potenţialului ştiinţific şi tehnologic cu tendinţele înregistrate pe plan internaţional şi creşterea eficienţei şi eficacităţii activităţilor de cercetare - dezvoltare şi inovare, prin însuşirea unor tehnici moderne în cercetare şi în managementul acesteia.

Obiective generale:

Principalele obiective ale cooperărilor şi parteneriatelor internaţionale sunt:

- întărirea capacităţii naţionale de cercetare dezvoltare şi creşterea eficienţei utilizării potenţialului ştiinţific şi tehnologic şi a aplicabilităţii rezultatelor obţinute; 

- obţinerea excelenţei ştiinţifice şi tehnologice pe plan naţional, în contextul globalizării; 

- realizarea de contribuţii semnificative în îndeplinirea unor obiective de politică specifică, în anumite sectoare ale economiei naţionale şi în domeniul politicii externe; 

- integrarea europeană a potenţialului naţional de cercetare.

Notă. Pentru elaborarea acestui studiu documentar, pe lângă bibliografia menţionată mai sus, s-au utilizat o serie de reglementări, programe, comunicări şi rapoarte ale Comisiei, Consiliului şi Parlamentului European privind politica şi preocupările Uniunii Europene în domeniul cercetării şi dezvoltării tehnologice. Documentarea s-a realizat din surse Internet. 

 

 

 

 

 

 

 

 

 

 

 

Notă introductivă

 

 

Studiul documentar “Politica Uniunii Europene în domeniul cercetării şi dezvoltării tehnologice. Aspecte privind preocupările României pentru integrarea în spaţiul de cercetare european” abordează unul din cele 31 capitole care fac obiectul negocierilor în vederea aderării României la Uniunea Europeană, şi anume politica de cercetare şi dezvoltare tehnologică.

În ansamblul preocupărilor comunitare, cercetarea şi dezvoltarea tehnologică reprezintă un domeniu deosebit de important, cu implicaţii economice şi sociale, care solicită resurse financiare, tehnice şi umane considerabile. Cercetarea comunitară pune accentul mai mult pe competitivitatea industrială, pentru ca Europa să poată concura cu succes în faţa S.U.A. şi a Japoniei. De asemenea, prin promovarea inovaţiilor şi a tehnologiilor de vârf, graţie mutaţiilor şi reorientărilor socio-profesionale, Comunitatea speră să rezolve problemele legate de şomaj şi ocuparea forţei de muncă. 

Politica României în domeniul cercetării ştiinţifice, ca ţară aspirantă la integrarea în Uniunea Europeană, va trebui să se alinieze gradual, prin prevederi specifice, la exigenţele comunitare în domeniu. România a adoptat, şi pune în aplicare o strategie naţională de dezvoltare a acestui sector, prin Programul Naţional de Cercetare-Dezvoltare şi Inovare şi participă alături de ţările membre ale Uniunii Europene la numeroase iniţiative de cooperare, în cadrul unor proiecte comune de cercetare, de interes naţional sau european.

Studiul elaborat urmăreşte să prezinte obiectivele politicii comunitare de cercetare şi dezvoltare tehnologică, instrumentele de aplicare, iniţiativele de cooperare internaţională şi perspectivele de dezvoltare ale domeniului pentru perioada 2002-2006, aşa cum sunt conturate de preocupările recente ale Uniunii pentru crearea unui “spaţiu european al cercetării”.

Lucrarea abordează, de asemenea, aspecte ale preocupărilor României pentru integrarea în spaţiul de cercetare european şi măsurile luate pentru armonizarea legislativă şi transformările instituţionale, în conformitate cu normele şi reglementările europene.

